**Utlysning hospitering høsten 2019**

Osloregionens Europakontor tilbyr for høsten 2019 ansatte og politikere hos våre medlemmer muligheten til å hospitere ved vårt kontor i Brussel. Vi kan motta hospitanter gjennom store deler av året, fra 1. februar – 30. juni, og fra 1. september – 15. desember. Hospitantperioden kan vare fra to uker til tre måneder. **Søknader behandles fortløpende frem mot sommerferien.**

**Om Osloregionens Europakontor**

Osloregionens Europakontor (ORE) er et kompetansesenter som skal sikre økt deltakelse for dets medlemmer i europeisk regionalt samarbeid for å løse felles samfunnsutfordringer. ORE fungerer som et bindeledd mellom EU/EØS og Osloregionen. Gjennom vårt unike nettverk kobler vi våre medlemmer sammen med aktører fra hele Europa. ORE har søkelys på de samfunnsutfordringer som preger Europa og vår region. Fokuset er på grønn omstilling og et inkluderende samfunn. Forskning, innovasjon, digitalisering samt by- og regionalutvikling er forutsetninger for gode samfunnsløsninger. Osloregionens Europakontor har kontor i Brussel og Oslo. Hovedkontoret er i Brussel.

**Historikk**
Siden Osloregionens Europakontor åpnet i Brussel januar 2004 har kontoret hatt rundt 6-8 hospitanter i året. Erfaringene med ordningen er overveiende positive. Den enkelte lager selv en plan for oppholdet og de temaene/fagområdene de ønsker å sette seg inn i. Kontoret bistår på bakgrunn av dette hospitanten med forslag til nettverk, institusjoner og personer som kan kontaktes. I tillegg deltar hospitantene på kontorets studieprogrammer, seminarer og eksterne og interne møter.

**Lengden på oppholdet**
Kontorets erfaring er at tidsrammen avhenger av begrunnelsen for hospitantoppholdet. Ønsker vedkommende å skaffe seg kunnskap om et begrenset fagfelt i tillegg til å få et innblikk i kontorets arbeid vil 2-3 uker være nok. Dersom det er ønskelig å skaffe seg en bredere og mer omfattende kunnskap om EU/EØS i tillegg til noen fagområder kan et opphold på 2-3 måneder forsvares. Er oppholdet begrunnet ut fra arbeidet med prosjektskriving og partnerkontakt kan et to-ukers opphold dekke det behovet.

**Program**
Hospitanten har selv ansvar for å planlegge oppholdet med møter og program, sammen med arbeidsgiver. Osloregionens Europakontor bidrar selvfølgelig med råd og tips for nettverk, personer og institusjoner som kan kontaktes.

**Antall hospitanter**
Vi har mulighet til å ta i mot to hospitanter om gangen. Antallet hospitanter, og lengden på de enkelte hospitantoppholdene, vil avgjøres av antall søknader og hvor lange opphold det søkes om.

**Praktisk informasjon**
Osloregionens Europakontor tilbyr kontorplass, men hospitanten må ta med egen laptop. Reise og opphold må dekkes og organiseres av den enkelte, men ORE kan være behjelpelig med tips og råd for oppholdet. De økonomiske forhold må i sin helhet avklares med den respektive arbeidsgiver.

**Evaluering**
Osloregionens Europakontor vil i slutten av vært hospitantopphold forvente en besvarelse av en enkel evalueringsrapport. Denne besvares før siste dag ved kontoret.

**Søknad og utvelgelse**
Det er åpent for søknader fra alle våre medlemmer. I søknaden ønsker vi informasjon om:

* Hvilket tidsrom og for hvor lang periode du ønsker å hospitere. Oppgi gjerne alternative tidsrom dersom det er mulig.
* En begrunnelse for hvorfor det er interessant og relevant for deg å hospitere hos oss og noen ideer til hva du vil bruke tiden til i Brussel.
* Fint om du skriver om du har diskutert saken med arbeidsgiver og fått godkjenning til å søke eller om dette må gjøres i etterkant.

Søknad for høsten 2019 kan skrives i et word-dokument og sendes på mail til din organisasjons representant i OREs kontaktgruppe innen **31. mai 2019**. Sett sjur@osloregion.org i kopi. Utvelgelse vil skje i nært samarbeid mellom Osloregionens

Europakontoret og kontaktgruppens medlemmer og basere seg dels på bakgrunn av søknad og dels geografisk fordeling av hospitantplasser. Søknadene vil behandles så fort som mulig, og tilbakemeldingen vil skje i løpet av desember.

Ta gjerne kontakt med oss før du søker. Mer informasjon om Osloregionens Europakontor og kontaktdetaljer til våre ansatte finner du [her](http://osloregion.org/).